Geskiedenis en see gedenk in landkunswerk | Netwerk24
Deur Laetitia Pople 28 Maart 2020 12:00
'Stone Tide' deur Strijdom van der Merwe.
Die werk Stone Tide, wat in 'n klipsirkel "uitgepak" by Mouillepunt is, het intussen 'n speelplek vir kinders op die gewilde Seepuntse promenade geword. Die granietklippe uit die historiese muur wat in 1742 deur slawe en gevangenes gebou is, is nou 'n vaste erfenis-aantrekkingskrag op dié deel van die kuswandelpad. Daagliks stroom honderde wandelaars, toeriste, fietsryers, honde-eienaars en drawwers na die kuspad. Van der Merwe het die werk geskep met die goedkeuring van die Kaapstad-metro en die Mouillepunt-belastingbetalersvereniging. Die aanlê van 'n grasperk is nog in die vooruitsig, maar moes op die lange baan geskuif word weens vroeëre waterbeperkings.
Die besonderse klippe, wat oorspronklik 300 jaar gelede deur boere op waens aangery is, het te voorskyn gekom tydens die opknappingswerk wat die stad aan die promenade doen, wat nou in sy derde fase is.
Die seemuur moes onder meer dringend versterk word om die aanslag van die see te weerstaan; bankies en speelareas is ook in die vooruitsig.
Heelwat uitgrawings het die klippe na die oppervlak gebring. Sonette Smit, 'n landskapargitek, het dit eenkant gehou omdat dit "te mooi was om net weg te ry" en Van der Merwe is genader of hy moontlik op die plek iets daarmee sou kon skep.
"Ons neem aan dat die klippe heel waarskynlik gepak was, sonder 'n hegmiddel, of dat daar 'n tipe kalksement gebruik is." Daar was streng voorwaardes dat die werk nie die uitsig mag belemmer nie en hy moes eers sy voorstelle aan die stad en die vereniging voorlê vir goedkeuring.
"Ek wou met die werk die see en die eb en vloei van die getye gedenk, omdat die klippe deur die see verweer is. Die sirkel-idee eggo ook Robbeneiland, wat sigbaar is van die kunswerk af en ook 'n sirkelvorm het."
Die kontrakteurs wat die klippe volgens Van der Merwe se voorskrif geplaas het, is Guerrini Marine Construction.